C 208/19

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2020/C 208/08)

Η παρούσα δημοσίευση παρέχει το δικαίωμα ένστασης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«Ceylon Cinnamon»

Αριθ. ΕΕ: PGI-LK-02298 – 5.3.2017

ΠΟΠ ( ) ΠΓΕ (X)

1. Ονομασία/-ες [της ΠΟΠ ή ΠΓΕ]

«Ceylon Cinnamon»

2. Κράτος μέλος ή τρίτη χώρα

Σρι Λάνκα

3. Περιγραφή του γεωργικού προϊόντος η του τροφίμου

3.1. Τύπος προϊόντος

Κλάση 1.8 Λοιπά προϊόντα του παραρτήματος Ι της Συνθήκης (μπαχαρικά κ.λπ.) και Κλάση 2.10 Αιθέρια έλαια.

3.2. Περιγραφή του προϊόντος για το οποίο ισχύει η ονομασία υπό 1

«Ceylon Cinnamon» είναι η ονομασία που δίνεται σε ένα φυτικό προϊόν που καταναλώνεται κυρίως ως μπαχαρικό. Τα προϊόντα «Ceylon Cinnamon» παράγονται από το δέντρο Cinnamomum zeylanicum (κιννάμωμον το κεϋλανικό ή κανελόδεντρο) το οποίο είναι γηγενές είδος της Σρι Λάνκα (Κεϋλάνης).

Το προϊόν «Ceylon Cinnamon» (κανέλα Κεϋλάνης) έχει ελαφρώς γλυκιά γεύση και άρωμα εσπεριδοειδών με μια νότα μελιού. Το χρώμα του ποικίλλει από ανοιχτό καστανό έως ελαφρώς ερυθρωπό, ενώ η αλεσμένη κανέλα είναι χρυσοκίτρινη έως καστανόχρωμη.

Ο φλοιός και τα φύλλα του δέντρου Cinnamomum zeylanicum αποτελούν τις πρώτες ύλες για την επεξεργασία του προϊόντος «Ceylon Cinnamon». Ο φλοιός είναι ιδιαίτερα λεπτός και μαλακός, με αποτέλεσμα τα ξυλάκια να είναι εύθραυστα και να έχουν μαλακή υφή. Ο φλοιός έχει χρώμα ανοιχτό καστανό και γλυκιά γεύση με μια νότα εσπεριδοειδών. Το δέντρο έχει περιεκτικότητα σε κουμαρίνη μικρότερη από 0,004 %, ενώ η περιεκτικότητα σε κινναμαλδεΰδη κυμαίνεται από 8 % έως 70 % των αιθέριων ελαίων.

Το προϊόν «Ceylon Cinnamon» παρουσιάζεται με διάφορες μορφές:

i) Ξυλάκια

Τμήματα φλοιού που λαμβάνονται με απόξεση του εσωτερικού φλοιού των ώριμων κλαδιών κανελόδεντρου και τα οποία, αφού πρώτα υποβληθούν σε ξήρανση στον ήλιο (όχι υπό άμεση ηλιακή ακτινοβολία) όπου αφήνονται να καμπυλώσουν, τυλίγονται ώστε να σχηματίσουν ένα μασούρι μήκους περίπου 1 050 mm ± περίπου 50 mm που παραγεμίζεται με μικρά τεμάχια φλοιού. Η περιεκτικότητα σε υγρασία δεν υπερβαίνει το 15 %. Η περιεκτικότητα σε αιθέρια έλαια είναι κατ’ ελάχιστον 1 % επί ξηρού. Το χρώμα ποικίλλει από CC4 έως CC9. Η περιεκτικότητα του αιθέριου ελαίου σε κινναμαλδεΰδη κυμαίνεται από 50 % έως 70 %. Η διάρκεια ζωής του προϊόντος κυμαίνεται από 2 έως 3 έτη.

ii) Κομμένα ξυλάκια

Τα κομμένα ξυλάκια προέρχονται από ξυλάκια κανέλας που κόβονται σε συγκεκριμένο μήκος (20mm ≤ 525 mm). Στη συνέχεια, τα κομμένα ξυλάκια κανέλας ταξινομούνται με βάση τη διάμετρο, το χρώμα και τον βαθμό παρουσίας κηλίδων. Η περιεκτικότητα σε υγρασία δεν υπερβαίνει το 15 %. Η περιεκτικότητα σε αιθέρια έλαια είναι ίση ή μικρότερη του 1 % επί ξηρού. Η περιεκτικότητα του αιθέριου ελαίου σε κινναμαλδεΰδη κυμαίνεται από 50 % έως 70 %. Το χρώμα ποικίλλει από CC4 έως CC9. Η διάρκεια ζωής του προϊόντος κυμαίνεται από 2 έως 3 έτη.

iii) Σκόνη

Η σκόνη «Ceylon Cinnamon» έχει καστανό (CC10) έως χρυσοκίτρινο (CC5) χρώμα και λαμβάνεται με απόξεση του εσωτερικού φλοιού. Η περιεκτικότητα σε αιθέρια έλαια είναι κατ’ ελάχιστον 0,5 % επί ξηρού. Η περιεκτικότητα του αιθέριου ελαίου σε κινναμαλδεΰδη κυμαίνεται από 50 % έως 70 %. Η διάρκεια ζωής του προϊόντος κυμαίνεται από 2 έως 3 έτη.

iv) Έλαιο φύλλων

Το έλαιο «Ceylon Cinnamon» εξάγεται με απόσταξη μεθ’ υδρατμών των φύλλων και των μικρών κλαδιών του κανελόδεντρου που απομένουν μετά τη συγκομιδή. Το χρώμα του ελαίου μπορεί να ποικίλλει από πολύ ανοιχτό κίτρινο (CC1) έως κεχριμπαρί (CC7). Η περιεκτικότητα σε κινναμαλδεΰδη κυμαίνεται από 8 % έως 40 % κατά μάζα. Ο δείκτης διάθλασης κυμαίνεται από 1,527 έως 1,540 και η σχετική πυκνότητα από 1,034 έως 1,54 στους 28 °C. Το έλαιο φύλλων έχει διάρκεια ζωής 2 έτη.

v) Έλαιο φλοιού

Το έλαιο φλοιού «Ceylon Cinnamon» εξάγεται με απόσταξη του φλοιού του κανελόδεντρου. Η περιεκτικότητα αυτού του προϊόντος σε κινναμαλδεΰδη κυμαίνεται από 30 % έως 70 % και το χρώμα του από ανοιχτό κίτρινο (CC2) έως κεχριμπαρί (CC7). Η περιεκτικότητα σε κινναμαλδεΰδη κυμαίνεται από 30 % έως 50 % κατά μάζα. Ο δείκτης διάθλασης κυμαίνεται από 1,555 έως 1,580 και η σχετική πυκνότητα από 1,01 έως 1,03 στους 28 °C. Το έλαιο φλοιού έχει διάρκεια ζωής 2 έτη.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια της παραγωγής του προϊόντος «Ceylon Cinnamon» εκτελούνται εντός της οριοθετημένης γεωγραφικής περιοχής. Τα στάδια αυτά περιλαμβάνουν:

— τον πολλαπλασιασμό

— την καλλιέργεια

— τη διαχείριση φυτείας

— τη συγκομιδή

— τη μεταποίηση

— την ταξινόμηση

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Ξυλάκια, κομμένα ξυλάκια και σκόνη

— Μετά τη διαδικασία κοπής και άλεσης, το προϊόν συσκευάζεται σε σάκους από γιούτα/ χαρτί/ βαμβάκι/ πολυαιθυλένιο, σε συσκευασίες από φύλλο αλουμινίου κατάλληλο για τρόφιμα ή σε άλλες συσκευασίες κατάλληλες για τρόφιμα. Οι συσκευασίες πρέπει να είναι σφραγισμένες ώστε να αποφεύγεται η απορρόφηση υγρασίας.

— Η αποθήκευση προϋποθέτει θερμοκρασία δωματίου, ξηρές συνθήκες και συνθήκες αερισμού ώστε να αποτρέπεται τυχόν μόλυνση από χημικούς και μικροβιολογικούς παράγοντες.

— Υγρασία: <15 %, χωρίς άμεση έκθεση στον ήλιο.

Έλαιο φλοιού και έλαιο φύλλων

Προκειμένου να μην υπάρχει χώρος που επιτρέπει την παρουσία αέρα, τα έλαια φλοιού και φύλλων συσκευάζονται σε αεροστεγείς γυάλινους περιέκτες ή μεταλλικούς περιέκτες με εποξειδική επίστρωση. Το υλικό του περιέκτη δεν πρέπει να αλλοιώνει το προϊόν αλλά να το προστατεύει από την άμεση ηλιακή ακτινοβολία. Ο αγοραστής και ο προμηθευτής μπορούν να συμφωνήσουν στη χρήση άλλου περιέκτη, υπό την προϋπόθεση ότι το έλαιο προστατεύεται από την άμεση ηλιακή ακτινοβολία.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Το προϊόν φέρει την επισήμανση «Ceylon Cinnamon» όταν συσκευάζεται για διάθεση στον καταναλωτή. Σε κάθε συσκευασία «Ceylon Cinnamon» πρέπει να αναγράφεται ο αριθμός μητρώου του παραγωγού.

Οι ειδικοί υποχρεωτικοί κανόνες για την επισήμανση του προϊόντος «Ceylon Cinnamon», σε σκόνη και ξυλάκια, (ως προϊόντος που προορίζεται για ανθρώπινη κατανάλωση), είναι οι εξής:

— όνομα, εμπορική επωνυμία ή εμπορική ονομασία και διεύθυνση του παραγωγού ή του συσκευαστή,

— αριθμός παρτίδας ή κωδικός,

— καθαρή μάζα,

— κατηγορία του προϊόντος (κατά περίπτωση),

— τόπος προέλευσης – Σρι Λάνκα.

4. Συνοπτική οριοθέτηση της γεωγραφικής περιοχής

Η γεωγραφική περιοχή εκτείνεται σε ολόκληρο το νησί της Σρι Λάνκα, συνολικής έκτασης 65 651 km2, όπου επικρατούν ομοιόμορφες κλιματικές και καλλιεργητικές συνθήκες, με κύριο χαρακτηριστικό τις δύο περιόδους μουσώνων ετησίωςκαι την επακόλουθη κατανομή των βροχοπτώσεων, σταθερά ποσοστά ηλιοφάνειας και σταθερά εδαφικά και άλλα αγρονομικά χαρακτηριστικά. Οι συνθήκες αυτές επικρατούν μόνο σε υψόμετρα 10 m έως 700 m από τη στάθμη της θάλασσας. Η κανέλα που δεν παράγεται στα συγκεκριμένα υψόμετρα και σύμφωνα με τις προδιαγραφές δεν μπορεί να διατίθεται ως «Ceylon Cinnamon».

5. Δεσμός με τη γεωγραφική περιοχή

Η αίτηση καταχώρισης του προϊόντος «Ceylon Cinnamon» βασίζεται στις ιδιότητες, τα χαρακτηριστικά και τη φήμη των προϊόντων.

5.1. Ιδιαιτερότητα της γεωγραφικής περιοχής

Περιβαλλοντικοί παράγοντες

Η γεωγραφική περιοχή χαρακτηρίζεται από ιδιαίτερες τοπογραφικές και κλιματικές συνθήκες, κατάλληλες για την καλλιέργεια του προϊόντος «Ceylon Cinnamon». Το «Ceylon Cinnamon» καλλιεργείται στη Σρι Λάνκα υπό διαφορετικές συνθήκες, που κυμαίνονται από ημίξηρες έως υγρές ζώνες, και από αμμώδη έως πηλώδη και λατεριτικά έως χαλικώδη εδάφη.

Η θερμοκρασία συνήθως κυμαίνεται από 25 °C έως 32 °C. Το ετήσιο ύψος βροχοπτώσεων στην περιοχή κυμαίνεται από 1 250 έως 3 500 mm. Ανάμεσα στις περιόδους των μουσώνων παρεμβάλλονται δύο ενδιάμεσες εποχές, με αποτέλεσμα η Σρι Λάνκα να έχει τέσσερις εποχές ετησίως και τροπικό κλίμα με πολύ διακριτές περιόδους ξηρασίας και βροχών. Το «Ceylon Cinnamon» καλλιεργείται σε ολόκληρο το νησί σε υψόμετρο από 10 m έως 700 m από τη στάθμη της θάλασσας.

Ανθρώπινοι παράγοντες

Η καλλιέργεια και η μεταποίηση του «Ceylon Cinnamon» χρονολογούνται από αμνημονεύτων χρόνων. Ως εκ τούτου, ολόκληρη η καλλιεργητική διαδικασία βασίζεται σε πολυετείς παραδόσεις και πρακτικές. Οι δεξιότητες και οι τεχνικές μεταλαμπαδεύονται από γενιά σε γενιά ανάμεσα στα μέλη των οικογενειών που εργάζονται ως ομάδες.

Η καλλιέργεια του «Ceylon Cinnamon» περιλαμβάνει διαφορετικά στάδια που συμβάλλουν στην καλύτερη δυνατή ποιότητα και απόδοση.

— Τα άτομα που φτιάχνουν τα ξυλάκια ονομάζονται «εξειδικευμένοι αποφλοιωτές» ή «τεχνικοί της κανέλας». Σ’ αυτούς εναπόκειται να αποφασίσουν ποια είναι η κατάλληλη στιγμή για τη συγκομιδή. Όταν η ανάπτυξη του φυτού και το υγρό κλίμα πληρούν τις προϋποθέσεις για την παραγωγή ανώτατης ποιότητας προϊόντων «Ceylon Cinnamon», οι αποφλοιωτές ξεκινούν τη συγκομιδή αποσπώντας τον εσωτερικό φλοιό που αποκολλάται εύκολα από τον πυρήνα του ξύλου. Αυτή η διαδικασία εξασφαλίζει τη διατήρηση υψηλών επιπέδων ελαίου στον φλοιό.

— Οι αποφλοιωτές έχουν αναπτύξει τεχνογνωσία ώστε να εντοπίζουν τα πλέον κατάλληλα δέντρα για κόψιμο. Επίσης, χρησιμοποιούν ειδικά εργαλεία. Τα εργαλεία αυτά, και ιδίως τα keththa και sooruna koketha, παρέχουν στους αποφλοιωτές τη δυνατότητα να κόβουν τα στελέχη του δέντρου με τέτοιο τρόπο ώστε να επιτυγχάνουν το πάχος και το μήκος που προβλέπονται για τα ξυλάκια του «Ceylon Cinnamon».

— Οι αποφλοιωτές αποξέουν τον εξωτερικό φλοιό με ατσάλινο ξέστρο, με ήπια και επιδέξια τεχνική, αποφεύγοντας τυχόν φθορά του εσωτερικού φλοιού. Στη συνέχεια, τρίβουν σχολαστικά τον φλοιό με ορειχάλκινη ράβδο ώστε να αποκολληθεί από το ξυλώδες στέλεχος.

— Οι αποφλοιωτές παίρνουν τους καμπυλωμένους εσωτερικούς φλοιούς και τους παραγεμίζουν με άλλα τεμάχια του φλοιού για να φτιάξουν τα ξυλάκια, τα οποία πρέπει να έχουν μήκος 42 ίντσες (106,68 cm) βάσει μέτρησης με ειδική ράβδο η οποία γνωστή ως Pethi Kotuwa.

— Μετά την αρχική αποξήρανση που διαρκεί 24 ώρες, τα ξυλάκια πιέζονται και τυλίγονται με το χέρι ώστε να εξασφαλίζεται ομοιόμορφη διάμετρος. Τα ξυλάκια κατόπιν ταξινομούνται και αφήνονται να αποξηρανθούν για δεύτερη φορά επί έξι έως δέκα ημέρες, ώστε να επιτευχθεί περιεκτικότητα σε υγρασία μικρότερη από 15 %. Τα ξυλάκια ξηραίνονται στον αέρα πάνω σε τεντωμένα σκοινιά ή σε ειδικά ράφια τοποθετημένα κοντά στην οροφή όπου κυκλοφορεί καλύτερα ο αέρας.

— Τα ξυλάκια και τα κομμένα ξυλάκια «Ceylon Cinnamon» ταξινομούνται σύμφωνα με το παραδοσιακό σύστημα ταξινόμησης της Σρι Λάνκα που περιλαμβάνει τις εξής κατηγορίες: Alba, με διάμετρο περίπου 0,24 ίντσες (0,6 cm) και εύθρυπτη· Continental, με διάμετρο περίπου 0,63 ίντσες (1,6 cm) και λιγότερο εύθρυπτη, αλλά με έξι υποκατηγορίες· Mexican, με διάμετρο μικρότερη από 0,75 ίντσες (1,9 cm), η οποία χρησιμοποιείται ως βασικό συστατικό σε πολλά μεξικανικά φαγητά και έχει γλυκιά και θερμή γεύση με ελαφρές νότες εσπεριδοειδών· και Hamburg, με διάμετρο μικρότερη από 1,3 ίντσες (3,3 cm) που θεωρείται πιο παχιά και σκουρόχρωμη από τις άλλες κατηγορίες.

Οι τεχνικές αυτές επιτρέπουν τη ροή του ελαίου και της υγρασίας από τον πυρήνα του δέντρου στον εσωτερικό φλοιό και στο προϊόν «Ceylon Cinnamon». Με τον τρόπο αυτόν, ενισχύεται η ποιότητα του προϊόντος «Ceylon Cinnamon», και ιδίως ο ισχυρός οργανοληπτικός χαρακτήρας του.

Φήμη

Υπάρχουν αρχεία που αναφέρονται στο εμπόριο του προϊόντος «Ceylon Cinnamon» και χρονολογούνται από τον καιρό των αρχαίων Αιγυπτίων, των Βαβυλωνίων, των Αράβων, των Ενετών, αλλά και από την αρχαία Ελλάδα και τη Ρωμαϊκή εποχή.

Οι Άραβες έλεγχαν το εμπόριο της κανέλας και κρατούσαν μυστική την προέλευση του προϊόντος ώστε να μην χάσουν το μονοπώλιο. Η πρώτη αναφορά στην προέλευσή του ανάγεται μόλις στον 13ο αιώνα, όταν ένα αραβικό χρονικό με τίτλο «Monument of Places and History of God’s Bondsmen» (Μνημείο Τόπων και Ιστορία των Εγγυητών του Θεού), έκανε λόγο για τον τόπο παραγωγής του πολύτιμου αυτού μπαχαρικού. Εκείνη την περίοδο, η κανέλα θεωρείτο πιο πολύτιμη και από τον χρυσό.

«Δεν υπάρχει αμφιβολία ότι η “κανέλα Κεϋλάνης” (“Ceylon Cinnamon”) είναι η καλύτερη στον κόσμο, ξακουστή από τα μέσα του 14ου αιώνα σύμφωνα με αυθεντικές πηγές και ένα από τα λιγοστά σημαντικά εγχώρια προϊόντα. Μέσα από τα καραβάνια των Αράβων έγινε γνωστή στους Ρωμαίους, οι οποίοι για να αποκτήσουν το αρωματικό μπαχαρικό κατέβαλαν στη Ρώμη αντίτιμο ισοδύναμο με 8 λίρες στερλίνες ανά λίβρα. Δικαίως, λοιπόν, η Κεϋλάνη (η οποία αποκαλείται από τον De Barras “μητέρα της κανέλας”) έχει κερδίσει τον τίτλο “νησί της κανέλας”». (Ferguson, 1887)

Στην έκδοση του 1911, η εγκυκλοπαίδεια Britannica ανέφερε ότι η κανέλα που παράγεται από αυτό το είδος σε άλλα μέρη δεν έχει καμία σχέση με την «κανέλα που φύεται στην Κεϋλάνη», επισημαίνοντας ότι αντιθέτως «η υψηλής ποιότητας “κανέλα Κεϋλάνης” (“Ceylon Cinnamon”) είναι ένας πολύ λεπτός, λείος φλοιός, με ανοιχτό κιτρινωπό-καστανό χρώμα, ιδιαίτερα αρωματική οσμή και ιδιαζόντως γλυκιά, θερμή και ευχάριστα αρωματική γεύση».

Το 2019, το περιοδικό New Food Magazine δημοσίευσε ένα άρθρο του Priyashantha με θέμα το προϊόν «Ceylon Cinnamon», όπου ο συντάκτης υπογραμμίζει την καλή ποιότητα και τις ιδιότητες της κανέλας Κεϋλάνης δίνοντας «ιδιαίτερη έμφαση στη σύγκριση με την κασσία».

Ένα ντοκιμαντέρ με θέμα τα αιθέρια έλαια στη Σρι Λάνκα και τίτλο «Essential Oil Industry in Sri Lanka» (Η βιομηχανία αιθέριων ελαίων στη Σρι Λάνκα) εξετάζει την ιστορία και τη φήμη του προϊόντος «Ceylon Cinnamon» και περιγράφει τα πλεονεκτήματα του ελαίου. Το ντοκιμαντέρ σχεδιάστηκε από το Τμήμα Χημικής Μηχανικής και Μηχανικής Διεργασιών (Department of Chemical and Process Engineering) του Πανεπιστημίου Moratuwa, στη Σρι Λάνκα και γυρίστηκε το 2014. Αποτελείται από τρία μέρη και είναι διαθέσιμο για προβολή σε διάφορους ευρέως γνωστούς ιστοτόπους κοινής χρήσης βίντεο.

Σήμερα, κορυφαία εστιατόρια υψηλού επιπέδου τα οποία βρίσκονται, για παράδειγμα, στους δίδυμους πύργους Petronas της Μαλαισίας ή στο Χονγκ Κονγκ, προσφέρουν «Ceylon Cinnamon» στο πρόδειπνο (high tea) ή τσούρος με «Ceylon Cinnamon» στο πρωινό. Ξενοδοχεία στην πρωτεύουσα των ΗΠΑ, Ουάσιγκτον, έχουν εντάξει μια εναλλακτική εκδοχή στο μενού που προσφέρουν για δείπνο στο δωμάτιο: αποτεϊνωμένο τσάι μπαχαρικών με «Ceylon Cinnamon». Το 2020 ο ιστότοπος «Penzeys Spices» περιλαμβάνει πολλές συνταγές που χρησιμοποιούν «Ceylon Cinnamon» σε ξυλάκια και σκόνη.

5.2. Ιδιοτυπία του προϊόντος

Το προϊόν «Ceylon Cinnamon» παράγεται από το δέντρο Cinnamomum zeylanicum (κιννάμωμον το κεϋλανικό ή κανελόδεντρο) το οποίο είναι καλλιεργούμενο είδος κανελόδεντρου,γηγενές της Σρι Λάνκα.

Όλες οι μορφές του προϊόντος «Ceylon Cinnamon» χαρακτηρίζονται από αρωματική ένταση, λεπτή, ελαφρώς γλυκιά γεύση και άρωμα εσπεριδοειδών με διακριτική νότα μελιού και διακρίνονται για την περιεκτικότητά τους σε έλαιο (ξυλάκια, φλοιός και σκόνη).

Ο φλοιός του δέντρου Cinnamomum zeylanicum (κανελόδεντρου) είναι ιδιαίτερα λεπτός και μαλακός, με αποτέλεσμα τα ξυλάκια να είναι εύθραυστα και να έχουν μαλακή υφή. Έχει χρώμα ανοιχτό καστανό και γλυκιά γεύση με μια νότα εσπεριδοειδών, σε αντίθεση με την κινεζική κανέλα ή κασσία (cassia cinnamon) που έχει πιο σκούρο καστανό χρώμα, πιο χοντρό και σκληρό φλοιό και επίπεδη γεύση.

Όλες οι μορφές του προϊόντος «Ceylon Cinnamon» έχουν μέτρια έως χαμηλή περιεκτικότητα σε κινναμαλδεΰδη και αμελητέες ποσότητες κουμαρίνης σε σύγκριση με την κασσία που χαρακτηρίζεται από υψηλές ποσότητες και των δύο ουσιών.

5.3. Αιτιώδης σχέση που συνδέει τη γεωγραφική περιοχή με συγκεκριμένη ποιότητα, τη φήμη ή άλλα χαρακτηριστικά του προϊόντος

Οι ιδιότητες και τα χαρακτηριστικά του προϊόντος «Ceylon Cinnamon» οφείλονται σε περιβαλλοντικούς και ανθρώπινους παράγοντες που ταυτίζονται παραδοσιακά με τη Σρι Λάνκα. Επιπλέον, η μακραίωνη φήμη της συνδέεται με την αδιάλειπτη παράδοση στις μεθόδους παραγωγής.

Η εξαιρετικά μεγάλη αρωματική ένταση και το ελαφρώς γλυκό άρωμα του προϊόντος «Ceylon Cinnamon» συνδέονται με τις ιδιαίτερες τοπογραφικές και κλιματικές συνθήκες (συνδυασμός ύψους βροχοπτώσεων, υψομέτρου και θερμοκρασίας) της γεωγραφικής περιοχής και με τις τοπικές μεθόδους παραγωγής.

Τα ιδιαίτερα χημικά και οργανοληπτικά χαρακτηριστικά του προϊόντος «Ceylon Cinnamon» συνδέονται, αφενός, με τις περιόδους συγκομιδής που εξαρτώνται από τον νοτιοδυτικό μουσώνα από τον Μάιο έως τον Σεπτέμβριο και τον βορειοανατολικό μουσώνα από τον Δεκέμβριο έως τον Φεβρουάριο και, αφετέρου, με την παραδοσιακή γνώση για τη συγκομιδή, την απόξεση, την ξήρανση και την επεξεργασία του προϊόντος σε ξυλάκια.

Τα ξυλάκια ταξινομούνται ανάλογα με τη διάμετρο και τον βαθμό παρουσίας κηλίδων. Οι κατηγορίες είναι γνωστές ως Alba, Continental, Mexican και Hamburg. Για καθεμία κατηγορία, υπάρχουν επιμέρους υποκατηγορίες. Η ταξινόμηση δεν γίνεται με γνώμονα το χρώμα. Χάρη στην παραδοσιακή τεχνογνωσία των παραγωγών όσον αφορά τη διαδικασία ταξινόμησης, τα ξυλάκια έχουν συγκεκριμένη εμφάνιση καθώς ταξινομούνται ανάλογα με τη διάμετρο και τον βαθμό παρουσίας κηλίδων.

Το προϊόν «Ceylon Cinnamon» ξεχωρίζει από την κινεζική κανέλα ή κασσία χάρη στα πιο έντονα αρωματικά χαρακτηριστικά και τη γλυκύτητά του, ως αποτέλεσμα των κλιματικών, καλλιεργητικών και βοτανικών συνθηκών που επικρατούν στη Σρι Λάνκα. Ο φλοιός είναι μαλακός, σαν χαρτί, και λεπτός. Η επεξεργασία και η διαμόρφωση του προϊόντος «Ceylon Cinnamon» σε καλύτερης μορφής ξυλάκια αναδεικνύουν πληρέστερα τις οργανοληπτικές του ιδιότητες. Τα στοιχεία αυτά εξασφαλίζουν καλύτερη υφή στο προϊόν «Ceylon Cinnamon» και μεγαλύτερη ικανότητα διατήρησης των εν λόγω ιδιοτήτων μετά τη συσκευασία του, ενώ η διάρκεια ζωής του κυμαίνεται από 2 έως 3 έτη, χάρη στην υψηλότερη περιεκτικότητά του σε υγρασία.

Παραπομπή στη δημοσίευση των προδιαγραφών

(άρθρο 6 παράγραφος 1 δεύτερο εδάφιο του παρόντος κανονισμού)

Το πλήρες κείμενο των προδιαγραφών προϊόντος μπορεί να αναζητηθεί στο Διαδίκτυο μέσω του ακόλουθου συνδέσμου του SLEDB (Συμβούλιο Ανάπτυξης Εξαγωγών της Σρι Λάνκα): http://pureceyloncinnamon.srilankabusiness.com/index.html

(1) ΕΕ L 343 της 14.12.2012, σ. 1.